AIŠKINAMASIS RAŠTAS

Dėl savivaldybės nekilnojamojo turto perdavimo pagal panaudos sutartį

**1. Parengto tarybos sprendimo projekto tikslai ir uždaviniai**

Molėtų rajono savivaldybės administracija gavo viešosios įstaigos Molėtų ligoninės (toliau – Ligoninė) 2018 m. kovo 7 d. prašymą, kuriuo prašoma perduoti laisvas 23,51 kv. m. patalpas, esančias Molėtų r. sav., Molėtų m., Graužinių g. 3. Šiomis patalpomis naudojosi Lietuvos transporto saugos administracija. 2018 m. vasario 21 d. nutraukus panaudos sutartį patalpos liko laisvos. Prašyme rašoma, kad patalpos reikalingos Priėmimo – skubios pagalbos skyriaus veiklai vykdyti. Ligoninė įsipareigoja perduota turtą prižiūrėti, atlikti perduoto turto einamąjį ir kapitalinį remontus. Pridedamas raštas.

Prašomą perduoti savivaldybės nekilnojamąjį turtą šiuo metu valdo Molėtų rajono savivaldybės administracija. Molėtų rajono savivaldybės administracijos direktoriaus 2018 m. kovo 20 d. įsakymu Nr. B6-209 „Dėl Molėtų rajono savivaldybės turto pripažinimo nereikalingu savivaldybės funkcijoms vykdyti“ turtas pripažintas nereikalingu savivaldybės funkcijoms vykdyti ir siūloma jį perduoti pagal panaudos sutartį.

Parengto sprendimo projekto tikslas – perduoti Ligoninei iki 2020 m. kovo 2 d., Savivaldybei nuosavybės teise priklausantį ir šiuo metu Molėtų rajono savivaldybės administracijos patikėjimo teise valdomą nekilnojamąjį turtą pagal turto panaudos sutartį.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 6 straipsnio 3, 18 punktai, 16 straipsnio 2 dalies 26 punktas;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 14 straipsnio 1 dalies 2 punktas, 3, 4 dalys;

Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo, patvirtinto Molėtų rajono savivaldybės tarybos 2015 m. vasario 20 d. sprendimu Nr. B1-40 „Dėl Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo“ (2017 m. liepos 27 d. sprendimo Nr. B1-135 redakcija) 4.2, 6.1 papunkčiai.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – perduotas turtas bus naudojamas Ligoninės Priėmimo – skubios pagalbos skyriaus veiklai vykdyti.

Neigiamų pasekmių nenumatoma.

**4. Priemonės sprendimui įgyvendinti**

Bus parengta ir pasirašyta turto panaudos sutartis bei turto perdavimo ir priėmimo aktas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Molėtų rajono savivaldybės administracija.